Deg wass n letnin, yekker Saɛid , yerza ɣer ssuq , yeqḍa-d i yemma-s ayen akk i teḥwaj uqbel tuɣalin-is ɣer tmurt n Fransa. Asmi i d-yelḥeq wass n lmerwaḥ-is , yeɣli-d ɣef wudem-is ṭṭlam, tin yella yessaram ur tt-iwala , yemma-s ḥnini ur ttyerwi . Iruḥ, deg wul-is tennerna lḥerqa. A tan yekfa unebdu , uɣalen akk medden ɣer lecɣal-nsen , tafellaḥt, tiwizi, timecraḍṭ, i d-yettilin yal ḥertadem . A tan telḥeq-d ccetwa , ussan n tegrest , delhan yimdanen akked ujmaɛ n yisɣaren d ulqad n uzemmur. Syin tekcem-d tefsut, ijuǧǧeg leḥcic, temɣi-d nneɛma .